BHR on varasemalt avaldanud arvamust selles, et pole ju sisuliselt vahet, kas Keskerakond ühineb Rahvaliiduga või vastupidi või millises leeris on sotsialistid-demokraadid-sotsiaaldemokraadid. Ühiskonna seisukohalt pole vahet ka sellel, kas nimetatud kolm poliitjullat (K-RL-SD) on koos või eraldi.    Nende endi jaoks on vahe aga olemas ning see seisneb "poliitilise killustatuse" küsimuses - ühe maailmavaatega liikumised peavad rebima oma valijad lõhki kolme erinimelise asjapulga vahel.    Objektiivselt hinnatuna peaksid vasakpoolsed varem või hiljem leivad ühte kappi panema. Seda siis misiganes ühendumise, liitmise teel ning misiganes nime all.    Eestis õilmitseva vasakmaailma tegevust puudutavate uudiste seas on viimastell kuudel olnud silmapaistvamad sündmused sotsialistide sulatamine Keskerakonna Tallinna võimutäiuse tiiglipotis. Järgmiseks kuumaks sõnumiks oli peaaegu loogilise lahenduseni jõudnud sotside ning Rahvaliidu liitumine.  Viimane sündmus oma finisijoont veel  ei ületanud kui hakkasid puhuma uued ida-tuuled, mis täpselt sama poliitilist loogikat kasutavalt seab tõenäosusteooria tippu juba igivana idee - Keskerakonna ja Rahvaliidu ühinemise.  Loomulik ju, et kehvikute, proletaaride ning talupoegade liit peab lõpuks oma valmisvormina ühele poole saama.     Sama on BHR kahelnud sellise  loomuliku ühtse vasakjõu tekkimise võimalusse seni, kuni nende kolme, ühtset maailmavaadet kandva, kuid erinimelise partei ees seisavad (oma kogukonna jaoks) tugevad liidrid, kelle olemasolu, isiklikud ambitsioonid ning uhkustunne seavad takistusi loomulikule ühinemisele.    Samas on suureks ning positiivseks võimaluseks keskerakonna jaoks siiski saabumas. Ühelt poolt pole sotsidel piisavalt karismaatilist juhti ning liikumine on suhteliselt nõrk.  Maaprolede partei müüridel seisnud rüütlid on  sisemise kodusõja lahingutes haavatud, kui sõda suurema hoo sisse sai peale nende ainujuhi kõrvaldamise, mis omakorda teostus tänu üleilmse roiskuva kapitalismi uhkeimate tööriistade - kohtu ning ajakirjanduse ühistegevusele.    Ja taas peab aeg andma siin arutust - kui kiirelt vennakesed erimeelsused ning uhkuse maha suruvad ja lõpuks siis sünnib üks ning ühtne ENSV-laste partei - Sotsialistlik-Demokraatlik Maarahva Keskerakond. Või kandku mis iganes muud nime, mis neile meeldib.    Tänased uudised loovad kohalikule poliitlõuendile uusi värve, kui teatati, et sotsidega liitumise vastu seisev ning iseseisva Rahvaliidu jätkamise eest ihu ja hingega võitlev Mai Treial kutsus alles läinud sügisel parteikaaslasi Keskerakonnaga ühinemist arutama.    Pärast oktoobris toimunud kohalikke valimisi saatis Treial erakonnakaaslastele kirja, milles ta kutsub neid valmistama ette Rahvaliidu ühinemist Keskerakonnaga.    Tänane Delfi tsiteerib Treialit märkides, et tema arvates on  kindlasti vaja Keskerakonna ühinemisettepanekut kaaluda.  "Meil on ühiseid kokkupuute punkte päris palju ja seda enam, et Keskerakond on viimasel ajal suutnud oma toimetamisega laiendada tegevust just nendesse aladesse, mida meie erakond on väga oluliseks pidanud: maaelu ja põllumajanduse areng, regionaalpoliitika, pensionärid," kirjutas Treial.    "Tahame või ei taha, kuid möödanikust on meenutada mitmeid suuri ettevõtmisi, kus meie ühisjõud on andnud võimsa tulemuse. Meenutame siin eelkõige  just elektrijaamade ja raudtee erastamise vastaseid väljaastumisi. Ka eakate meeleavaldused, jne," jätkas ta.    Nii et võtame Keskerakonna ettepaneku kaalumisele, moodustame läbirääkimiseks meeskonna ja läheme juba siis sisuliste otsustuste juurde, pani Rahvaliidu üks juhtfiguure ette alles mõned kuud tagasi.    Ülehomme toimub Rahvaliidu erakorraline kongress, kus selgub, kas erakond liitub sotsiaaldemokraatidega või mitte. Sel nädalal teatas ka Keskerakond, et kutsub rahvaliitlasi oma  leeri.    Anar Rand